ระวังหุ้นร้อนเสี่ยงไหลลงไม่หยุดตามดัชนี
ตลาดหุ้นไทยร่วงตามตลาดตปท.จากแรงขายหุ้นบูลชิพ โดยเฉพาะหุ้นที่ยังไม่ค่อยลงนับตั้งแต่ต้นปีเทียบดัชนีฯ และหุ้นปิโตรฯ น้ำมัน โรงกลั่น ขณะที่หุ้นในกลุ่มรพ.ยังเติบโตสวนทางตลาด โดยเฉพาะ BH
24 ส.ค. 2558

บล.บัวหลวง ระบุในบทวิเคราะห์ (24 ส.ค.) ว่า ตลาดหุ้นโลกดิ่งลงถ้วนหน้าในสัปดาห์ที่ผ่านมาเกิน 5% โดยเฉลี่ย สะท้อนภาวะตลาดหุ้นขาลงสมบูรณ์แบบ ขณะที่วันนี้ตลาดหุ้นไทยลงตามภูมิภาคหลุด 1,350 จุด จากแรงขายหุ้นบูลชิพต่างชาติ
โดยเฉพาะหุ้นที่ยังไม่ค่อยลงนับตั้งแต่ต้นปีเทียบดัชนีฯ เช่น BH, BDMS, SCC, AOT และ ADVANC และหุ้นปิโตรฯ น้ำมัน โรงกลั่น TOP, PTTGC, IRPC และ PTT ขณะที่แนะซื้อ put option อ้างอิงหุ้นบูลชิพที่คาดว่าจะลงต่อ ป้องกันความเสี่ยง ส่วนใครที่ขายไปแล้วแนะนำว่าอย่าเพิ่งรีบรับหุ้นคืน
 
(ทั้งนี้ ตั้งแต่ต้นปี 58-ปิดตลาดรอบเช้า 24 ส.ค.58 ดัชนี SET ปรับตัวลงแล้ว 11.47% ขณะที่ BH ปรับขึ้น 59.57%, BDMS ปรับขึ้น 2.22 และ SCC ปรับขึ้น 6.67% ส่วน AOT ปรับลง 5.13% และ ADVANC ปรับลง 7.63%)
 
ขณะที่หุ้นในกลุ่มบลูชิพตัวอื่นๆ ได้รับผลกระทบภายใต้ภาวะเศรษฐกิจ และการลงทุนที่ผันผวน หุ้นในกลุ่มโรงพยาบาลซึ่งจัดอยู่ในกลุ่ม Defensive Stock ยังเติบโตได้อย่างแข็งแกร่ง
สำหรับหุ้น BH ปรับตัวขึ้นอย่างโดดเด่นสวนทางภาพรวมตลาดและเศรษฐกิจ เนื่องจากช่วงต้นปีที่ผ่านมายอดนักท่องเที่ยวในประเทศเติบโตเป็นจำนวนมาก ซึ่งบริษัทได้รับผลดีโดยตรงจากการที่ลูกค้าส่วนใหญ่เป็นชาวต่างชาติ
นอกจากนี้ ยังได้รับการผลักดันจากรัฐบาลในการเป็น “ศูนย์กลางบริการสุขภาพนานาชาติ” หรือ Medical Hub ซึ่งจะสร้างชื่อเสียงและความน่าเชื่อถือเป็นแรงดึงดูดระยะยาวให้ผู้ที่มีกำลังซื้อสูงจากนานาประเทศเดินทางเข้ามารักษาพยาบาล ส่งผลให้หุ้นในกลุ่มโรงพยาบาลเป็นที่สนใจของนักลงทุนต่างชาติ และนักลงทุนสถาบัน
ด้านงบการเงิน ครึ่งปีแรกของปี 58 มีกำไรสุทธิ 1.8 พันล้านบาท ออกมาดีกว่าที่ตลาดคาดการณ์ไว้ อย่างไรก็ตาม นักวิเคราะห์ส่วนใหญ่แนะนำขาย โดยเชื่อว่าราคาหุ้น BH ปรับตัวขึ้นเกินราคาพื้นฐาน และตอบรับปัจจัยบวกมากแล้วที่ราคาเป้าหมายเฉลี่ย (IAA Consensus) 181.90 บาท
 
 